ብዙሃኑ የሚራመዱበት መንገድ ትክክል የሚመስላቸው ሰዎች ብዙ እንደሆኑ በቅርብ ቀናት ውስጥ የሰማሁት አንድ የራዲዮ ፕሮግራም አስታወሰኝ፡፡ ‘በእርግጥ ነውን?’ ብዬም አሰብኩ፡፡ ትዝ አለኝ በእንዲህ አይነት አስተሳሰብ የሚራመዱት የተቃወሙትን፡፡ የተቃወሙት ከአጭበርባሪዎች ጋር በመታየቱ፣ አመንዝሮችን እንደ ሙሉ ሰው ቆጥሮ አብሮቸው ጊዜ መውሰዱ፣ እና ሌሎችም መሳይ ጉዳዮች ላይ መታየቱ ነበር፡፡ ከእነዚህ ጋር መታየትን እንደ መነውር የሚቆጥሮ አብዛኞች ተቃወሙት፡፡ ግርም ተሰኙበት፡፡ “መድሃኒት የሚያስፈልጋቸው እንደ ታመሙ ለሚቆጥሩ ነው እንጂ ለጤነኞች አይደለም” ብሎም መለሰላቸው ለተቃወሙት፡፡ አብሮቸው የዋሉትን፣ በተገለጠ ኃጢአታቸው ተመልካች ያጡትን ደግሞ “ደግማችሁ ኃጢአትን አትስሩ” ይላቸው ነበር፡፡ ለመሆኑ እርሱ ማን ነው? እርሱም ለተቀበሉት እና ለተከተሉት መድኃኒት የሆነው ደግሞም የሚሆነው ኢየሱስ ክርስቶስ ነበር፡፡ እርሱ ኃጢአትን ይጠላል ግን ኃጢአተኛን ይወዳል፡፡ ኃጢአተኛውን ና ይላል… ወዳጅ እንዲሆነውም ይጋብዛል … ከኃጢአት እንዲመለስም ይመክራል … ደግመህ ኃጢአትን አትስራም ይላል፡፡ ደግመሽ ኃጢአትን አትስሪም ይላል፡፡ እርሱ የሰማይ እና የምድር ፈጣሪ፣ ወደ ዘላለም ሕይወት መድረሻ ብቸኛው ምንገድ ነው፡፡ ኢየሱስ … ኢየሱስ … ኢየሱስ ክርስቶስ፡፡ ለሁላችሁ የገና ሥጦታዬ የበአሉ ምክንያት የሆነውን እንድታውቁት እና ከእርሱ ጋር ሕብረትን እንድታደርጉ ነው፡፡ ተወደናል፡፡ ለፍቅሩም ምላሽ እንወስን፡፡